
2013 M. LIETUVA PIRMININKAUS ES TARYBAI

2013 m. balandžio 17 d. pranešimas VIR
VVSK posėdyje išklausęs informaciją apie valstybės tarnybos perspektyvas mano, kad ją toliau reikia tobulinti ir modernizuoti.
Valstybės valdymo ir savivaldybių komitetas (toliau - Komitetas) šiandien posėdyje, vykdydamas parlamentinę kontrolę, išklausė Vyriausybės įstaigos Valstybės tarnybos departamento direktoriaus Osvaldo Šarmavičiaus informaciją apie valstybės tarnybos perspektyvas. 

Diskusijose Komitetas iš esmės pritarė Valstybės tarnybos departamento atliekamiems veiksmams siekiant tobulinti ir modernizuoti Lietuvos valstybės tarnybą: stiprinant aukštesniųjų kategorijų ir vadovaujančių valstybės tarnautojų grandį; modernizuojant atrankos į valstybės tarnautojo pareigas sistemą, sukuriant kompetencijomis grįstą žmogiškųjų išteklių valdymo valstybės tarnyboje modelį bei  tobulinant valstybės tarnautojų darbo užmokesčio ir motyvavimo sistemas. Komiteto nuomone reikia didesnių diskusijų valstybės tarnybos tobulinimo klausimais. Galutinį sprendimą dėl Valstybės tarnybos tobulinimo Komitetas priims kitame posėdyje.
Komitetas, paskirtas pagrindiniu svarstė Vietos savivaldos įstatymo pataisas, susijusias su savivaldybių veiklos strateginio planavimo tobulinimu ir jį lydinčiuosius teisės aktus (Nr. XIIP-68-85) ir nutarė daryti svarstymo pertrauką bei sudaryti Komiteto darbo grupę šiems projektams tobulinti pakviečiant Lietuvos savivaldybių asociacijos, Vidaus reikalų ministerijos ir Mykolo Romerio universiteto ir savivaldybių atstovą bei Komiteto narius, kuruojančius šiuos klausimus ir  biuro patarėjus. Darbo grupė patobulintus projektus turi pateikti Komitetui iki birželio 1 d.
Parengė Valstybės valdymo ir savivaldybių komiteto padėjėja  
Genovaitė Jasaitienė (tel. (8 5) 239 6806, el. p. gejasa@lrs.lt)

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





